da da da da da da nb da da en en en en en da da nb da da de en en
De Gamle i vildt pointorgie – satte scoringsrekord med 201 point mod stakkels Ringsted. - Svanholm Cricketklub
Søndag d. 5. juni 2011 kl. 12:50 af Henrik Pfaff
Ingen havde på forhånd troet, at en ny rekord ville se dagens lys i De Gamles kamp mod Ringsted. Deres hold var på papiret yderst fornuftigt besat, men vores gærdespillere ville det altså noget anderledes.
Alt var som det plejer før kampens start. Anfører Morten Petersson tabte sædvanen tro lodtrækningen, men igen blev De Gamle udsat for en overraskelse, idet Ringsted valgte at gå i marken. Dette kunne på ingen måde ryste De Gamle, så ind med Michael Petersson (25*), som fik chancen fra start i modsætning til ugen før, sammen med Jens Bredo (29*), der fortsatte sluggertilværelsen med at hamre pointene ud til højre og venstre – 5 grænseslag blev det til – inden han sluttede sin innings af med en formidabel 6’er. Herefter var det op til Allan Majgaard (28*) og Kenneth Schwaner-Hansen (28*) at fortsætte stilen, hvilket ikke så ud til være noget problem, hvorpå Allan From (26*) og Morten (23*) fortsatte festfyrværkeriet. Som afløser for Allan F. blev det så Niels Pedersens (7), men det var åbenbart hans lod, at være det eneste gærde vi skulle miste. Som rosinen i pølseenden sås nu Flemming ”not out-jæger” Søegaard (13*), som i sidstegærdestanden sammen med Morten fik lagt 34 point på totalen, så rekorden kom til at lyde på 201 point.
Det var nok et noget desillusioneret Ringsted-mandskab, der skulle til gærdet, så vores faste åbningskastere Niels (2 for 27) og Flemming (1 for 17) fik sat Ringsted under pres stort set fra starten af, hvorfor det blev en smal sag for de to gange Allan – From (2 for 14) og Majgaard (1 for 10) at slutte vores innings af med maner. Det hele var hermed overstået på knap 20 overs, hvilket også var godt det samme, da det allerede var begyndt at dryppe fra de mørke skyer, der var kommet ind over Svanholm Park. Vi var da heller ikke mere end lige blevet færdige, før drypperiet gik over i mere vedvarende tung regn. Det havde da også betydet, at Martin Jørgensen undervejs måtte trække i læ for regnen foran klubhuset, for ikke at regnskabet skulle flyde helt ud.
Men var vi blevet en smule våde udenfor, var det ingenting imod det, der ventede os i omklædningsrummet, nemlig stadig masser af varmt vand fra bruserne. Så det hele skulle selvfølgelig rundes af i baren, hvor rekorden blev fejret på behørig vis med frisk øl fra hanerne.
Svanholm 201 for 1 på 25 overs
Ringsted 71 for 6 på 19.4 overs
Fra en med-rekordsættende referent